b"\n_START_ARTICLE_\nDzongkha\n_START_SECTION_\nKlasifikacija in sorodni jeziki\n_START_PARAGRAPH_\nDzongkha je ju\xc5\xbenotibetanski jezik. Je soroden in delno razumljiv s sikimskim jezikom (Wylie: Bras-ljongs-skad), ki je nacionalni jezik nekdanje kraljevine Sikim, sedanje indijske zvezne dr\xc5\xbeave; soroden pa je tudi z drugimi butanskimi jeziki, kot so \xc4\x8dokangaca, brokpa, brokat in lakha._NEWLINE_Dzongkha je blizu jeziku j'umowa, ki se govori v dolini \xc4\x8cumbi v ju\xc5\xbenem Tibetu in sikimskemu jeziku. Bolj oddaljena je sorodnost s standardno tibetan\xc5\xa1\xc4\x8dino. \xc4\x8ceprav govorjeni dzongkha in tibetan\xc5\xa1\xc4\x8dina medsebojno nista razumljiva, so literarne oblike obeh pod mo\xc4\x8dnim vplivom liturgi\xc4\x8dne (kleri\xc4\x8dne) klasi\xc4\x8dne tibetan\xc5\xa1\xc4\x8dine, v Butanu znane kot ch\xc3\xb6ke, ki jo \xc5\xbee stoletja uporabljajo budisti\xc4\x8dni menihi. Ch\xc3\xb6ke so v Butanu uporabljali kot jezik izobra\xc5\xbeevanja do zgodnjih 60-tih let preteklega stoletja, ko je bil v javnih \xc5\xa1olah nadome\xc5\xa1\xc4\x8den z dzongkha._NEWLINE_\xc4\x8ceprav izvira iz klasi\xc4\x8dne tibetan\xc5\xa1\xc4\x8dine, ima dzongkha veliko nepravilnih glasovnih sprememb, zaradi katerih je uradna izgovorjava veliko bolj oddaljena od standardne tibetan\xc5\xa1\xc4\x8dine.\n_START_SECTION_\nUporaba\n_START_PARAGRAPH_\nDzongkha in njegova nare\xc4\x8dja se kot materni jezik govorijo v naslednjih osmih zahodnih okrajih Butana: (Vangdi Fodrang, Punakha, Thimphu, Gasa, Paro, Haa, Dagana in Chukha). Kot materni jezik se dzongkha govori tudi okoli indijskega mesta Kalimpong, ki je nekdaj spadalo k Butanu, danes pa pod indijsko zvezno dr\xc5\xbeavo Zahodna Bengalija._NEWLINE_Dzongkha je bil leta 1971 s posebnim zakonom progla\xc5\xa1en za nacionalni jezik Butana. U\xc4\x8denje jezika dzongkha je obvezno v vseh \xc5\xa1olah v Butanu, jezik pa je tudi lingua franca v okro\xc5\xbejih na jugu in vzhodu, kjer ni materni jezik.\n_START_SECTION_\nRomanizacija zapisa\n_START_PARAGRAPH_\nRomanizirani standard zapisa za dzongkha je razvil jezikoslovec George van Driem. Je fonolo\xc5\xa1ki prepis in ne transliteracija pisave dzongkha.\n_START_SECTION_\nFonologija\n_START_PARAGRAPH_\nDzongkha jezik je tonski jezik in ima dva registrska tona: visoki in nizek.  Naglas zloga dolo\xc4\x8da alofon za\xc4\x8detka in vrsto fonetike bazi\xc4\x8dnega samoglasnika."